ΠΑΡΑΡΤΗΜΑ ΙΧ

Συγκεκριμένες δεσμεύσεις που ανέλαβε και απαιτήσεις που έκανε δεκτές η Ρουμανία κατά την ολοκλήρωση των διαπραγματεύσεων προσχώρησης στις 14 Δεκεμβρίου 2004 (μνημονεύονται στο άρθρο 39 της Πράξης Προσχώρησης)

I. Όσον αφορά το άρθρο 39 παράγραφος 2

(1) Να εφαρμόσει, χωρίς περαιτέρω καθυστέρηση, το Σχέδιο Δράσης Σένγκεν, όπως δημοσιεύθηκε στην M.Of., p. I, nr. 129 bis/10.II.2005, τροποποιημένο σύμφωνα με το κεκτημένο και εντός των προθεσμιών που συμφωνήθηκαν.

(2) Προκειμένου να εξασφαλιστεί υψηλό επίπεδο ελέγχου και επιτήρησης στα μελλοντικά εξωτερικά σύνορα της Ένωσης, να επισπεύσει σημαντικά τις προσπάθειες για τον εκσυγχρονισμό του εξοπλισμού και της υποδομής στα πράσινα σύνορα, τα μπλε σύνορα και στα σημεία διέλευσης των συνόρων και να ενισχύσει περαιτέρω την ικανότητά της για επιχειρησιακή ανάλυση κινδύνου. Αυτό πρέπει να αντικατοπτρίζεται σε ένα και μόνο πολυετές επενδυτικό σχέδιο το οποίο πρέπει να υποβληθεί τον Μάρτιο του 2005 το αργότερο και το οποίο πρέπει να παρέχει στην Ένωση τη δυνατότητα να εκτιμά ετησίως τη σχετική πρόοδο μέχρις ότου ληφθεί η απόφαση του άρθρου 4(2) της Πράξης όσον αφορά τη Ρουμανία. Επιπλέον, η Ρουμανία πρέπει να επισπεύσει σημαντικά την προγραμματιζόμενη πρόσληψη 4438 υπαλλήλων και αξιωματικών της αστυνομίας συνόρων, ιδίως δε να εξασφαλίσει επάνδρωση όσο το δυνατόν πλησιέστερη με το 100 % στα σύνορα με την Ουκρανία, τη Μολδαβία και στην ακτή του Ευξείνου Πόντου ήδη κατά την προσχώρηση. Η Ρουμανία πρέπει επίσης να λάβει όλα τα μέτρα που απαιτούνται για την ουσιαστική καταπολέμηση της λαθρομετανάστευσης, μεταξύ άλλων ενισχύοντας τη συνεργασία με τρίτες χώρες.

(3) Δέσμευση να καταρτίσει και να εφαρμόσει ενημερωμένο και ολοκληρωμένο Σχέδιο Δράσης και οικεία Στρατηγική για τη μεταρρύθμιση του δικαστικού κλάδου, συμπεριλαμβανομένων των κυριότερων μέτρων για την εφαρμογή των νόμων για την Οργάνωση του Δικαστικού Κλάδου, του νόμου για το Καθεστώς των Δικαστικών και του νόμου για το Ανώτατο Συμβούλιο για το Δικαστικό Σώμα, οι οποίοι άρχισαν να ισχύουν στις 30 Σεπτεμβρίου 2004. Και τα δύο ενημερωμένα έγγραφα πρέπει να υποβληθούν στην Ένωση το αργότερο τον Μάρτιο του 2005· για την εφαρμογή του Σχεδίου Δράσης, πρέπει να εξασφαλιστούν επαρκείς οικονομικοί και ανθρώπινοι πόροι, το δε Σχέδιο Δράσης πρέπει να εφαρμοστεί χωρίς περαιτέρω καθυστέρηση και σύμφωνα με το καθορισθέν σχετικό χρονοδιάγραμμα. Η Ρουμανία πρέπει επίσης να αποδείξει έως τον Μάρτιο του 2005 ότι το νέο σύστημα για τυχαία ανάθεση των υποθέσεων είναι πλήρως λειτουργικό.

(4) Δέσμευση να ενταθεί η καταπολέμηση της δωροδοκίας, ιδίως δε της δωροδοκίας υψηλού επιπέδου, εξασφαλίζοντας αυστηρή εφαρμογή της νομοθεσίας κατά της δωροδοκίας καθώς και την ουσιαστική ανεξαρτησία της Εθνικής Εισαγγελίας για την Καταπολέμηση της Δωροδοκίας (ΡΝΑ) και υποβάλλοντας ετησίως, από τον Νοέμβριο του 2005 και μετά, πειστικές εκθέσεις επιδόσεων της ΡΝΑ όσον αφορά την καταπολέμηση της δωροδοκίας υψηλού επιπέδου. Πρέπει να διατεθούν στην ΡΝΑ το προσωπικό, οι οικονομικοί και εκπαιδευτικοί πόροι και ο εξοπλισμός που χρειάζεται για να μπορέσει να εκτελέσει το έργο της.

(5) Δέσμευση να διεξαγάγει ανεξάρτητη εξέταση των αποτελεσμάτων και των επιπτώσεων της υφιστάμενης Εθνικής Στρατηγικής κατά της Δωροδοκίας· να ενσωματώσει τα συμπεράσματα και τις συστάσεις της εξέτασης αυτής στη νέα πολυετή στρατηγική κατά της δωροδοκίας η οποία πρέπει να είναι πλήρες έγγραφο και να έχει θεσπιστεί το αργότερο τον Μάρτιο του 2005 και να συνοδεύεται από σχέδιο δράσης με σαφώς καθορισμένα στοιχεία συγκριτικής αξιολόγησης και επιδιωκόμενα αποτελέσματα, καθώς και από επαρκείς πιστώσεις του προϋπολογισμού· η εφαρμογή της Στρατηγικής και του Σχεδίου Δράσης πρέπει να επιβλέπονται από έναν υφιστάμενο και ανεξάρτητο φορέα με σαφώς καθορισμένες αρμοδιότητες· η στρατηγική πρέπει να περιέχει τη δέσμευση για αναθεώρηση της χρονοβόρου ποινικής δικονομίας μέχρι τα τέλη του 2005 ώστε να εξασφαλίσει ότι οι υποθέσεις δωροδοκίας διεκπεραιώνονται κατά ταχύ και διαφανή τρόπο, προκειμένου να εξασφαλιστεί η επιβολή κατάλληλων αποτρεπτικών ποινών· τέλος, πρέπει να περιλαμβάνει μέτρα για τη σημαντική μείωση του αριθμού των φορέων που διαθέτουν την εξουσία να προλαμβάνουν ή να διερευνούν υποθέσεις δωροδοκίας μέχρι τα τέλη του 2005, ώστε να αποφεύγεται η αλληλεπικάλυψη αρμοδιοτήτων.

(6) Δέσμευση να εξασφαλίσει, μέχρι τον Μάρτιο του 2005, σαφές νομικό πλαίσιο για τα αντίστοιχα καθήκοντα της χωροφυλακής και της αστυνομίας, και για τη μεταξύ τους συνεργασία όσον αφορά την εφαρμογή της νομοθεσίας, και να εκπονήσει και να εφαρμόσει σαφές πρόγραμμα προσλήψεων για τα δύο σώματα μέχρι τα μέσα του 2005 προκειμένου να σημειώσει σημαντική πρόοδο όσον αφορά την κάλυψη των 7000 κενών θέσεων στην αστυνομία και των 18000 κενών θέσεων στη χωροφυλακή μέχρι την ημερομηνία προσχώρησης.

(7) Δέσμευση να καταρτίσει και να εφαρμόσει συγκροτημένη πολυετή στρατηγική κατά του εγκλήματος με συγκεκριμένες δράσεις ώστε να παύσει η Ρουμανία να αποτελεί χώρα προέλευσης, διαμετακόμισης και προορισμού θυμάτων εμπορίας, και να υποβάλλει ετησίως, από τον Μάρτιο του 2005, αξιόπιστες στατιστικές για τον τρόπο αντιμετώπισης του προβλήματος αυτού.

II. Όσον αφορά το άρθρο 39, παράγραφος 3

(8) Δέσμευση να διασφαλίζει ότι το Συμβούλιο ανταγωνισμού ελέγχει αποτελεσματικά όλες τις ενδεχόμενες κρατικές ενισχύσεις, περιλαμβανομένων των κρατικών ενισχύσεων που προβλέπονται με τη μορφή αναβολών πληρωμών προς τον κρατικό προϋπολογισμό των φορολογικών ή κοινωνικοασφαλιστικών υποχρεώσεων ή υποχρεώσεων που αφορούν τον ενεργειακό εφοδιασμό.

(9) Δέσμευση να βελτιώσει χωρίς χρονοτριβή τις επιδόσεις της στο θέμα της επιβολής των κανόνων για τις κρατικές ενισχύσεις και να διασφαλίσει ικανοποιητικές σχετικές επιδόσεις στους τομείς τόσο των αντιμονοπωλιακών κανόνων όσο και των κρατικών ενισχύσεων στο μετέπειτα διάστημα.

(10) Δέσμευση να υποβάλει, έως τα μέσα Δεκεμβρίου 2004, στην Επιτροπή αναθεωρημένο σχέδιο για την αναδιάρθρωση της χαλυβουργίας (που θα περιλαμβάνει το Εθνικό Πρόγραμμα Αναδιάρθρωσης και τα Μεμονωμένα Επιχειρηματικά Σχέδια) σύμφωνα με τις απαιτήσεις του Πρωτοκόλλου 2 για τα προϊόντα ΕΚΑΧ της Ευρωπαϊκής Συμφωνίας συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και της Ρουμανίας αφετέρου [1], καθώς επίσης με τους όρους του Παραρτήματος VII, Κεφάλαιο 4, Τμήμα Β της Πράξης.

Να τηρήσει απαρέγκλιτα τη δέσμευσή της να μη χορηγήσει ή καταβάλει καμία κρατική ενίσχυση στις χαλυβουργικές μονάδες που περιλαμβάνονται στην Εθνική Στρατηγική Αναδιάρθρωσης από την 1η Ιανουαρίου 2005 μέχρι την 31ης Δεκεμβρίου 2008, καθώς επίσης να τηρήσει απαρέγκλιτα τα ποσά κρατικών ενισχύσεων και τους όρους σχετικά με τις μειώσεις της παραγωγής που θα αποφασισθούν στα πλαίσια του Πρωτοκόλλου 2 για τα προϊόντα ΕΚΑΧ της Ευρωπαϊκής Συμφωνίας συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και της Ρουμανίας αφετέρου.

(11) Δέσμευση να συνεχίσει να διαθέτει στο Συμβούλιο ανταγωνισμού τα απαιτούμενα οικονομικά μέσα και επαρκείς και ειδικευμένους ανθρώπινους πόρους.

[1] ΕΕ L 357, 31.12.1994, σ. 2. Συμφωνία όπως τροποποιήθηκε τελευταία με την απόφαση αριθ. 2/2003 του Συμβουλίου Σύνδεσης ΕΕ-Ρουμανίας της 25.9.2003 (δεν έχει ακόμα δημοσιευθεί στην Επίσημη Εφημερίδα).

--------------------------------------------------